**Forslag**

til

Lov om ændring af lov om arbejdsmiljø og lov om kemikalier (Nedlæggelse af Produktregisteret)

**§ 1**

I lov om arbejdsmiljø, jf. lovbekendtgørelse nr. 1108 af 15. september 2025, foretages følgende ændring:

**1.** *§ 49 a* ophæves.

**§ 2**

I lov om kemikalier, jf. lovbekendtgørelse nr. 1200 af 25. september 2025, foretages følgende ændring:

**1.** I *§ 38 f, stk. 3,* udgår »det fælles register for Beskæftigelsesministeriet og«, »for stoffer, materialer og produkter (Produktregistret)« og »fra Produktregistret«, og »Miljøministeriet« ændres til: »miljøministeren«.

**§ 3**

Loven træder i kraft den 1. januar 2027.

*Bemærkninger til lovforslaget*

*Almindelige bemærkninger*

|  |  |  |
| --- | --- | --- |
| Indholdsfortegnelse | |  |
| 1. | Indledning | |
| 2. | Lovforslagets hovedpunkter | |
| 2.1. | Nedlæggelse af Produktregisteret | |
| 2.1.1. | Gældende ret | |
| 2.1.1.1. | Produktregisteret og anmeldepligt | |
| 2.1.1.2. | Produktregisteret og myndighedernes opgavevaretagelse i øvrigt | |
| 2.1.1.3 | EU-regulering | |
| 2.1.1.4. | Øvrige regler baseret på EU-direktiver | |
| 2.1.2. | Beskæftigelsesministeriet og Miljø- og Ligestillingsministeriets overvejelser | |
| 2.1.3. | Den foreslåede ordning | |
| 2.2. | Ændring af kemikalielovens § 38 f, stk. 3 | |
| 2.2.1. | Gældende ret | |
| 2.2.2. | Miljø- og Ligestillingsministeriets overvejelser | |
| 2.2.3. | Den foreslåede ordning | |
| 3. | Økonomiske konsekvenser og implementeringskonsekvenser for det offentlige | |
| 4. | Økonomiske og administrative konsekvenser for erhvervslivet m.v. | |
| 5. | Administrative konsekvenser for borgerne | |
| 6. | Klimamæssige konsekvenser | |
| 7. | Miljø- og naturmæssige konsekvenser | |
| 8. | Forholdet til EU-retten | |
| 9. | Hørte myndigheder og organisationer m.v. | |
| 10. | Sammenfattende skema | |

**1. Indledning**

Lovforslaget medvirker til at udmønte regeringens (Socialdemokratiet, Venstre og Moderaterne) ambition om at lette de administrative byrder for erhvervslivet.

Formålet med lovforslaget er at nedlægge Produktregisteret og dermed lette byrderne for erhvervslivet. Baggrunden er, at registeret samlet set ikke længere har tilstrækkelig relevans for varetagelse af myndighedsopgaver og derfor ikke står mål med de administrative byrder for erhvervslivet.

Lovforslaget indeholder derfor forslag om at ophæve bemyndigelser til beskæftigelsesministeren i § 49 a i lov om arbejdsmiljø, jf. lovbekendtgørelse nr. 1108 af 15. september 2025 (herefter arbejdsmiljøloven) til at fastsætte regler om anmeldelse, oprettelse, drift og brug af et register for stoffer og materialer.

Produktregisteret er et fælles register mellem Arbejdstilsynet og Miljøstyrelsen.

Virksomheder, der producerer eller importerer farlige kemiske produkter til erhvervsmæssig brug i Danmark, har pligt til at anmelde disse til Produktregisteret.

Som konsekvens af forslaget om nedlæggelse af Produktregisteret indeholder lovforslaget også forslag til ændring af § 38 f, stk. 3, i lov om kemikalier, jf. lovbekendtgørelse nr. 1200 af 25. september 2025 (herefter kemikalieloven), der indebærer, at fortrolige oplysninger om kemiske blandingers sammensætning, som i dag kan indsendes til Produktregisteret, i stedet for kan indsendes til miljøministeren.

**2. Lovforslagets hovedpunkter**

**2.1. Nedlæggelse af Produktregisteret**

2.1.1. Gældende ret

2.1.1.1. Produktregisteret og anmeldepligt

Der er i § 49 a i lov om arbejdsmiljø jf. lovbekendtgørelse 1108 af 15. september 2025 (herefter arbejdsmiljøloven) fastsat regler, der bemyndiger beskæftigelsesministeren til at fastsætte regler om oprettelse, drift og brug af et register for stoffer og materialer og om pligt for dem, der fremstiller og leverer stoffer og materialer til at foretage undersøgelser om stofferne og materialerne og indgive anmeldelse til registeret.

Det fremgår af § 49 a, stk. 1, at beskæftigelsesministeren med henblik på at forebygge og imødegå sundheds- og ulykkesskader i arbejdsmiljøet kan fastsætte regler om, at den, der fremstiller eller importerer et stof eller materiale, skal foretage undersøgelser eller fremskaffe fornøden dokumentation for allerede foretagne undersøgelser og indgive anmeldelse.

Der kan herunder fastsættes regler for alle stoffer og materialer, for enkelte stoffer og materialer, for bestemte grupper af stoffer og materialer eller for stoffer og materialer til særlige anvendelser.

I § 49 a, stk. 2 og 3, er der bemyndigelser for beskæftigelsesministeren til at fastsætte nærmere regler om indholdet af anmeldelsen og nærmere om, hvornår stoffer og materialer tidligst må tages i brug efter anmeldelsen.

Af § 49 a, stk. 2, fremgår det, at det kan fastsættes, at anmeldelsen efter stk. 1 skal indeholde oplysninger om forhold, som har betydning for vurdering af stoffets eller materialets egenskaber og virkninger, forslag til klassificering, emballering og mærkning af stofferne og materialerne og oplysninger om forebyggende foranstaltninger.

Af § 49 a, stk. 3 fremgår det, at der kan fastsættes regler om, at nye stoffer og materialer tidligst må tages i brug en måned efter anmeldelsen, og at fristen skal kunne forlænges for tilfælde, hvor anmeldelsen er mangelfuld eller fejlagtig, således at stoffet eller materialet tidligst må tages i brug en måned efter, at de oplysninger, anmeldelsen skal indeholde, er modtaget.

Beskæftigelsesministeren fastsætter efter § 49 a, stk. 4, regler om oprettelse, drift og brug af et register for stoffer og materialer.

Det fremgår af bemærkningerne til lovforslaget, der indførte § 49 a i arbejdsmiljøloven, at sigtet med lovgivningen er at skabe et bedre grundlag for gradvis at nå frem til det mål, at intet stof eller materiale anvendes i produktionen, før dets virkning på den menneskelige organisme er klarlagt, jf. Folketingstidende 1978-79, tillæg A, spalte 2730. Af bemærkningerne til lovforslaget fremgår, at det kan være ønskeligt at få kendskab til alle de steder, hvor et bestemt stof med farlige egenskaber produceres og anvendes, for at kunne føre særligt tilsyn med den måde, det anvendes på, jf. Folketingstidende 1978-79, tillæg A, spalte 2735.

Beskæftigelsesministerens bemyndigelse i § 49 a, stk. 4, til at fastsætte regler om et register er udmøntet i Arbejdstilsynets bekendtgørelse nr. 103 af 9. februar 2018 om Produktregistret.

Produktregisteret har ifølge bekendtgørelse om Produktregistret § 2 til formål at samle oplysninger om stoffer og materialer, herunder oplysninger om deres forekomst og brug.

Ifølge § 3 i bekendtgørelse om Produktregistret indeholder registeret oplysninger af betydning for varetagelsen af de opgaver, der efter miljølovgivningen og arbejdsmiljølovgivningen er pålagt Arbejdstilsynet og Miljøstyrelsen.

Det fremgår af § 1 i bekendtgørelse om Produktregistret, at Arbejdstilsynet og Miljøstyrelsen fører et digitalt register for stoffer og materialer, som administreres af Arbejdstilsynet. Oplysninger indhentes ifølge § 4 efter nærmere fastsatte regler. Arbejdstilsynet forestår ifølge § 5 behandlingen af registerets oplysninger.

Beskæftigelsesministerens bemyndigelse i § 49 a, stk. 1-3, til at fastsætte nærmere regler om undersøgelse og anmeldelse er udmøntet i Arbejdstilsynets bekendtgørelse nr. 1794 af 18. december 2015 om særlige pligter for fremstillere, leverandører og importører m.v. af stoffer og materialer efter lov om arbejdsmiljø (herefter leverandørbekendtgørelsen). Der er i bekendtgørelsen fastsat pligt for virksomheder til at anmelde import og fremstilling af farlige stoffer og materialer til erhvervsmæssig brug til Produktregisteret.

Et kemisk produkt kan både være et kemisk stof eller materiale (blanding), som er farlig. Et kemisk stof eller materiale anses for farligt, hvis det skal klassificeres som farligt efter forordningen om klassificering, mærkning og emballering af stoffer og blandinger, har en grænseværdi i Arbejdstilsynets bekendtgørelse nr. 1356 af 19. november 2025 om grænseværdier for stoffer og materialer (kemiske agenser) i arbejdsmiljøet (herefter grænseværdibekendtgørelsen) eller indeholder sådanne stoffer, eller er omfattet af krav om sikkerhedsdatablad efter REACH forordningen.

Det fremgår af leverandørbekendtgørelsens § 5, at virksomheder, som årligt fremstiller eller importerer fra 100 kg og op til 1000 kg af et farligt stof eller 100 kg eller derover af et farligt materiale, har pligt til at anmelde dette til Produktregisteret. Anmeldelsen skal indeholde de oplysninger, der er angivet i bekendtgørelsens bilag 1.

De anmeldepligtige oplysninger ifølge leverandørbekendtgørelsens bilag 1 er oplysninger om anmeldervirksomheden, produktets handelsnavn, stoffet eller materialets kemiske sammensætning og det procentvise indhold af indgående stoffer og/eller materialer, oplysninger om stoffet eller materialets tekniske funktion og brancher hvori stoffet eller materialet tænkes anvendt, mængdeoplysninger for stoffet eller materialet, oplysninger om stoffets eller materialets klassificering/mærkning og andre oplysninger om stoffet eller materialet.

Pligten til at anmelde påhviler efter leverandørbekendtgørelsens § 6 desuden fremstillere og importører af farlige stoffer og materialer, hvis stoffet eller materialet får et nyt handelsnavn.

Hver andet år skal den fremstiller eller importør, der har anmeldt til Produktregisteret, indgive mængdeoplysninger om det forudgående års fremstilling og import af stoffet eller materialet, jf. leverandørbekendtgørelsens § 8, stk. 2.

På området for offshore, olie- og gasaktiviteter gælder Arbejdstilsynets bekendtgørelse nr. 1206 af 23. oktober 2015 om særlige pligter for fremstillere, leverandører og importører m.v. af stoffer og materialer til brug i forbindelse med offshore olie- og gasaktiviteter m.v., som fastsætter tilsvarende pligt for virksomheder til at anmelde farlige produkter til Produktregisteret.

Det følger af Miljø- og Ligestillingsministeriets bekendtgørelse nr. 952 af 26. juni 2025 om bekæmpelsesmidler (bekæmpelsesmiddelbekendtgørelsen), at den, der er ansvarlig for salg af visse biocidholdige produkter i Danmark, har pligt til registrering af nærmere bestemte oplysninger i Produktregisteret.

Registreringspligten efter bekæmpelsesmiddelbekendtgørelsens § 56 er begrænset til de biocidholdige produkter, som endnu ikke er godkendelsespligtige efter hverken biocidforordningen eller bekæmpelsesmiddelbekendtgørelsen. Registrering i Produktregisteret er dog ikke nødvendigt, hvis produktet som følge af anden lovgivning er anmeldelsespligtigt til Produktregisteret og anmeldes herefter.

De anmeldepligtige oplysninger omfatter oplysninger om den for salget ansvarlige fysiske eller juridiske person, produktets handelsnavn, produktets anvendelse, produktets produkttype i henhold til biocidforordningens bilag V, produktets kemiske sammensætning, produktets klassificering og mærkning m.v.

Produktregisteret bruges i enkelte tilfælde årligt af Miljø- og Ligestillingsministeriet til at indhente overblik over forskellige grupper af ikke-godkendelsespligtige biocidprodukter på markedet til brug for udvikling af dansk holdning til EU-Kommissionens forslag om godkendelse eller ikke-godkendelse af visse konkrete biocidaktivstoffer.

Godkendte biocidholdige produkter registreres i Miljøstyrelsens database, bekæmpelsesmiddeldatabasen. Samlet giver registreringerne af de ikke-godkendelsespligtige biocidholdige produkter i Produktregisteret og af de godkendte biocidholdige produkter i bekæmpelsesmiddeldatabasen overblik over alle biocidholdige produkter på markedet i Danmark.

Det følger af Miljø- og Ligestillingsministeriets bekendtgørelse nr. 571 af 23. maj 2023 om udledning i havet af stoffer og materialer fra offshore olie- og gasanlæg og om monitering i havet omkring anlæggene (herefter udledningsbekendtgørelsen), at virksomheder skal ansøge om tilladelse til at udlede stoffer og materialer fra et olie- og gasanlæg. Ansøgningen skal indeholde de oplysninger, som fremgår af bekendtgørelsens bilag 1. Af bilaget fremgår bl.a., at der skal oplyses om produktregisternummer (PR-nummer) for hvert enkelt offshorekemikalie og udløbsdatoen for registreringen i Produktregisteret. Udledning af stoffer og materialer i havet fra offshore olie- og gasanlæg må kun finde sted efter tilladelse fra Miljøstyrelsen, da der er tale om farlige kemikalier, jf. udledningsbekendtgørelsens § 3. Reglerne har baggrund i beslutninger og anbefalinger, der er vedtaget af Oslo Paris Kommissionen under Konventionen for beskyttelse af havmiljøet i Nordøst-Atlanten (OSPAR-Konventionen).

2.1.1.2 Produktregisteret og myndighedernes opgavevaretagelse i øvrigt

POP-stoffer er en gruppe stoffer, som er særligt miljøfarlige, dvs. de er svært nedbrydelige (persistente), kan ophobes i levende organismer igennem hele fødekæden (bioakkumulerende), er giftige for miljøet (toksiske) og kan transporteres over lange afstande. Disse stoffer reguleres i Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (POP-forordningen).

POP-forordningen fastsætter i artikel 3, stk. 1, at fremstilling, markedsføring (dvs. import og salg) og anvendelse af stofferne opført i bilag I er forbudt, såvel alene som i blandinger eller i artikler, med forbehold af artikel 4.

POP-forordningen forpligter efter artikel 13, stk. 1, litra d og f, medlemsstaterne til at udarbejde og offentliggøre en rapport, som på baggrund af nationale implementeringsplaner skal indeholde oplysninger om gennemførelsen i overensstemmelse med de nationale implementeringsplaner, der er udarbejdet i medfør af artikel 9, stk. 2, og årlige overvågningsdata og statistiske data om den faktiske eller skønnede samlede fremstilling og markedsføring af stofferne i bilag I og II, herunder relevante indikatorer, oversigtskort og rapporter. Såfremt der foreligger nye data eller oplysninger skal rapporten ajourføres årligt, og ellers som minimum hvert tredje år. De indhentede oplysninger kan – udover at bidrage til, at Danmark kan overholde sine rapporteringsforpligtelser i henhold til forordningen – også give en indikation af, om der er behov for at revidere eller ajourføre den danske implementeringsplan.

Miljø- og Ligestillingsministeriet anvender Produktregisteret til at skaffe oplysninger til opfyldelse af kravene i forordningen.

Stockholmkonventionen om persistente organiske miljøgifte regulerer POP-stoffer globalt og forpligter konventionens parter til at forbyde eller begrænse fremstilling, anvendelse, import og eksport af POP-stoffer. Desuden forpligtes konventionens parter til på baggrund af nationale implementeringsplaner jævnligt at rapportere herom. De indhentede oplysninger kan udover at bidrage til, at Danmark kan overholde sine rapporteringsforpligtelser i henhold til konventionen – også give en indikation af, om der er behov for at revidere eller ajourføre den danske implementeringsplan.

Stockholmkonventionen fastsætter i artikel 15, at hver part regelmæssigt aflægger rapport for partskonferencen om de foranstaltninger, den har truffet for at gennemføre konventionens bestemmelser, og om disses effektivitet med hensyn til at opfylde konventionens mål.

Miljø- og Ligestillingsministeriet anvender Produktregisteret til at skaffe oplysninger til opfyldelse af kravene i konventionen.

På anmodning fra miljøministeren eller tilsynsmyndighederne skal alle virksomheder efter kemikalielovens § 39 give alle oplysninger om stoffer, blandinger eller andre varer, herunder om tekniske, økonomiske og regnskabsmæssige forhold, som skønnes nødvendige for myndighedernes administration eller kontrol af loven, af regler fastsat i medfør af loven og af EU-forordninger vedrørende de af loven omfattede stoffer, blandinger og andre varer.

Miljøstyrelsens Kemikalieinspektion fører med hjemmel i kemikalieloven kontrol med kemiske stoffer og blandinger i medfør af en lang række EU-regler og nationale regler. Data i Produktregisteret anvendes en gang i mellem i forbindelse med kontrol og håndhævelse af kemiske blandinger i tilfælde af, at producenten af et givent produkt, i forbindelse med produktionen af produktet, anvender en blanding fra en anden dansk eller udenlandsk virksomhed, og at producenten af produktet ikke er bekendt med sammensætningen af blandingen.

Virksomheder, som fremstiller, bruger, importerer eller sælger meget giftige og giftige stoffer og blandinger og stoffer og blandinger med alvorlige langtidsvirkninger, skal indberette dette til de ansvarlige tilsynsmyndigheder, jf. Miljø- og Ligestillingsministeriets bekendtgørelse nr.1565 af 19. december 2022 om import og salg af meget giftige og giftige stoffer og blandinger m.v., om opbevaring og anmeldelse af tyveri af visse stoffer og blandinger og om forbud mod vildledende udsagn ved markedsføring af stoffer og blandinger (giftbekendtgørelsen). Indberetningen er en såkaldt giftmeddelelse. De ansvarlige tilsynsmyndigheder er Miljøstyrelsen og Arbejdstilsynet.

De oplysninger, som virksomheder har pligt til at meddele, er oplysninger om virksomheden, om de stoffer og blandinger, der er omfattet af meddelelsen, om stoffernes eller blandingernes form, mængde og opbevaring, om stofferne eller blandingerne fremstilles, anvendes, importeres eller sælges, og om hvordan stofferne eller blandingerne indgår i virksomhedens aktiviteter.

2.1.1.3. EU-regulering

På EU-niveau gælder Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (REACH-forordningen) og Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (CLP-forordningen). Disse to forordninger udgør EU’s generelle kemikalielovgivning.

Virksomheder, der producerer, importerer, markedsfører eller bruger kemiske stoffer eller blandinger, er omfattet af REACH-forordningen.

Producenter og importører har pligt til at registrere kemiske stoffer, der produceres eller importeres i mængder over 1 ton pr. år hos Det Europæiske Kemikalieagentur (ECHA). I forbindelse med registreringen skal der leveres data om stoffernes miljø- og sundhedsskadelige egenskaber. For stoffer, der produceres eller importeres i mængder over 10 ton pr. år, skal der derudover udarbejdes en kemikaliesikkerhedsrapport, hvor der bl.a. skal anvises, hvordan stoffet kan bruges på forsvarlig vis.

Virksomheder, der bruger kemiske stoffer som sådan eller i en blanding (downstreambrugere), skal bruge stofferne eller blandingerne, som anvist af leverandøren, eller selv udarbejde en kemikaliesikkerhedsrapport.

REACH fastsætter krav om, hvordan informationer videregives i leverandørkæden, herunder krav om sikkerhedsdatablade og anvisninger for sikker brug (eksponeringsscenarier). REACH begrænser endvidere fremstilling, markedsføring og anvendelse af visse farlige stoffer, blandinger og artikler, som ellers ville udgøre en uacceptabel risiko.

En række særligt problematiske stoffer er omfattet af godkendelsesordningen i REACH-forordningen, som indebærer, at stofferne ikke må anvendes uden en EU-godkendelse. Listen over stoffer, som kræver godkendelse fremgår af forordningens bilag XIV. Godkendelser gives til specifikke anvendelser og virksomheder samt disse virksomheders downstreambrugere. Downstreambrugere, som gør brug af en godkendelse, skal notificere deres anvendelse til ECHA.

Alle virksomheder, der inden for EU markedsfører (dvs. importerer eller sælger) kemiske stoffer og blandinger, er omfattet af CLP-forordningen. Leverandører skal klassificere de kemiske stoffer og blandinger, de markedsfører. Klassificering indebærer, at et stof eller en blanding vurderes i henhold til de farekriterier, som er fastsat i CLP-forordningen. Opfylder stoffet eller blandingen et eller flere farekriterier er det farligt og skal mærkes og emballeres i henhold til CLP-forordningen.

Producenter i EU og importører til EU skal anmelde stoffers klassificering til ECHA. ECHA samler oplysninger om alle anmeldte stoffer i det offentligt tilgængelige klassificeringsregister kaldet C&L-fortegnelsen. Registeret indeholder oplysninger om både stoffer med harmoniseret klassificering og virksomheders selvklassificering af anmeldte stoffer.

CLP-forordningen kræver, at hvert EU-land udpeger et organ, som modtager oplysninger om kemiske blandingers sammensætning. Oplysningerne bruges af giftinformationscentre og sundhedspersonale i tilfælde af forgiftning. Leverandører, der markedsfører kemiske blandinger i Danmark, skal indberette oplysningerne via Poison Centres Notification-portalen (PCN-portalen), som drives af ECHA. Giftlinjen på Bispebjerg Hospital har adgang til portalen. CLP-reglerne giver virksomheder og myndigheder et fælles grundlag for at kortlægge og kommunikere om stoffers og produkters farlighed.

2.1.1.4. Øvrige regler baseret på EU-direktiver

På det kemiske arbejdsmiljøområde gælder følgende arbejdsmiljødirektiver, som er implementeret i de danske arbejdsmiljøregler:

1. Direktiv 98/24/EF om kemiske agenser, som er implementeret i bekendtgørelse om arbejde med stoffer og materialer (kemiske agenser)
2. Direktiv 2004/37/EF om kræftfremkaldende stoffer, mutagener reproduktionstoksiske stoffer, som er implementeret i bekendtgørelse om foranstaltninger til forebyggelse af risikoen ved arbejde med kræftfremkaldende, mutagene eller reproduktionstoksiske stoffer og materialer
3. Direktiv 2009/148/EF om asbest, som er implementeret i bekendtgørelse om asbest i arbejdsmiljøet.

Derudover er grænseværdier for stoffer og materialer i arbejdsmiljøet fra de tre nævnte direktiver implementeret i grænseværdibekendtgørelsen.

Ved alt arbejde med kemi er det et grundlæggende princip, at risikoen for udsættelse for farlige stoffer og materialer skal fjernes eller reduceres til et minimum, jf. § 5, stk. 1, i bekendtgørelse nr. 381 af 12. april 2023 om arbejde med kemiske stoffer og materialer (kemiske agenser). Desuden skal grænseværdier for kemiske stoffer i arbejdsmiljøet overholdes, jf. § 3, stk. 1.

Ved alt arbejde, hvor der er risiko for udsættelse for farlig kemi, skal arbejdsgiveren gennemføre en kemisk risikovurdering til vurdering af, hvordan og i hvilket omfang ansatte kan blive udsat for farlig kemi, og krav om, at denne risiko skal forebygges eller fjernes. Den kemiske risikovurdering er en del af en virksomheds arbejdspladsvurdering og skal indeholde oplysninger om vurdering af bl.a. stofferne og materialernes farlige egenskaber, eksponeringen, mængden, virkningen af de forebyggende foranstaltninger, grænseværdier og leverandøroplysninger om sikkerhed og sundhed. Det fremgår af § 5, stk. 1, og § 6 i bekendtgørelse om arbejde med stoffer og materialer (kemiske agenser).

En arbejdsgiver skal vælge foranstaltninger mod udsættelse for farlige kemi i overensstemmelse med følgende forebyggelsesprincipper og i den angivne rækkefølge, jf. § 12 i bekendtgørelse om arbejde med stoffer og materialer (kemiske agenser):

1. Erstatte farlige stoffer og materialer med andre, der er ufarlige, mindre farlige eller mindre generende.
2. Bruge ventilation, afskærmning eller andre tekniske løsninger.
3. Træffe organisatoriske foranstaltninger som fx at adskille arbejdspladser, afgrænse arbejdsområder, og reducere den tid medarbejderne er i kontakt med kemiske stoffer.
4. Bruge egnede personlige værnemidler, hvis udsættelsen ikke kan fjernes på anden måde.

2.1.2. Beskæftigelsesministeriet og Miljø- og Ligestillingsministeriets overvejelser

Udviklingen af EU’s omfattende og forskelligartede miljø- og arbejdsmiljøregulering på kemikalieområdet har resulteret i et øget fokus på vurdering af kemiske stoffer og produkter og forebyggelse af skadelige virkninger på miljø og mennesker. Der er tale om en regulering, der dels forpligter virksomhederne til selv at vurdere og forebygge stoffer og produkters skadelige virkninger forud for markedsføring og anvendelse, dels forpligter dem til at gøre oplysningerne tilgængelige for andre virksomheder og myndigheder.

Tilgængelig viden om kemiske stoffer og produkters oplysnings- og registreringskrav til virksomheder er dermed øget betragteligt, siden Produktregisteret blevet oprettet i slutningen af 1970’erne.

Det er Beskæftigelsesministeriet og Miljø- og Ligestillingsministeriets vurdering, at de oplysninger og den viden om kemiske stoffer og produkter, der tilvejebringes som følge af de forskellige oplysnings- og registreringskrav i EU-reguleringen, dækker langt størstedelen af myndighedernes behov for oplysninger og viden om kemiske stoffer og produkter til deres varetagelse af opgaver på kemikalieområdet.

For så vidt angår biocider vil der være færre og færre biocidholdige produkter, der vil skulle registreres i Produktregisteret frem mod 2033, hvor det forventes, at alle biocidholdige produkter vil være godkendt efter reglerne i biocidforordningen.

Miljø- og Ligestillingsministeriet vurderer, at det med hjemmel i kemikalieloven ville være muligt at oprette et register eller udvide bekæmpelsesmiddeldatabasen til registrering af de ikke-godkendelsespligtige biocider i den mellemliggende periode. Det er dog Miljø- og Ligestillingsministeriets vurdering, at det ikke er nødvendigt.

Miljø- og Ligestillingsministeriet vurderer, at nedlæggelsen af Produktregisteret vil kunne medføre, at Miljøstyrelsens Kemikalieinspektion vil kunne få sværere ved at identificere relevante stoffer eller blandinger, anvendelser og virksomheder, der er underlagt restriktioner i kemikaliereguleringen.

Miljø- og Ligestillingsministeriet vurderer, at Miljøstyrelsens Kemikalieinspektion i forbindelse med kontrol og håndhævelse af kemiske blandinger, hvor en producent ikke er bekendt med sammensætningen af blandingen i stedet for Produktregisterets oplysninger, vil kunne indhente oplysninger fra producentens leverandør i medfør af kemikalielovens § 39 om pligt for virksomheder til på anmodning at give oplysninger til tilsynsmyndigheden eller i medfør af en mulighed for at indsende oplysninger fortroligt til miljøministeren, jf. pkt. 2.2.1. Hvis dette ikke kan bidrage til Kemikalieinspektionens opgavevaretagelse, vil Kemikalie-inspektionen skulle søge at få oplysningerne på anden vis.

Miljø- og Ligestillingsministeriet vurderer, at nedlæggelse af Produktregisteret indebærer behov for på anden måde at have en centraliseret samling af de statistiske data, der er nødvendige for, at Danmark kan overholde sine rapporteringsforpligtelser i henhold til Stockholmkonventionen og POP-forordningen. Det lægges til grund, at det er virksomheder i Danmark, som skal foretage anmeldelse til en sådan centraliseret samling af statiske data.

Miljø- og Ligestillingsministeriet vurderer endvidere, at der med nedlæggelse af Produktregisteret bliver behov for en ny løsning i forhold til virksomheder, operatører eller leverandørers oplysninger om offshorekemikalier i forbindelse med ansøgning om udledningstilladelse, herunder for at leve op til beslutninger og anbefalinger, der er vedtaget af Oslo Paris Kommissionen under Konventionen for beskyttelse af havmiljøet i Nordøst-Atlanten (OSPAR-Konventionen).

Miljø- og Ligestillingsministeriet vurderer i øvrigt, at nedlæggelse af Produktregisteret kan få konsekvenser for kvaliteten af Miljø- og Ligestillingsministeriets analyse af de erhvervsøkonomiske konsekvenser forud for regulering af farlige kemikalier.

Beskæftigelsesministeriet og Miljø- og Ligestillingsministeriet finder samlet set, at Produktregisteret ikke længere har tilstrækkelig relevans for myndighedernes opgavevaretagelse og derfor ikke står mål med de administrative byrder, som registeret har for erhvervslivet. Som nævnt ovenfor vil der dog være få områder vedrørende POP-stoffer og offshore-udledningstilladelser, hvor der fortsat vil være behov for de oplysninger, som anmeldes til Produktregisteret i dag.

2.1.3. Den foreslåede ordning

Det foreslås, at arbejdsmiljølovens § 49 a, der forpligter beskæftigelsesministeren til at fastsætte regler om importører og fremstilleres anmeldelse af farlige stoffer og materialer, og om oprettelse, drift og brug af et register for stoffer og materialer ophæves med henblik på at nedlægge Produktregisteret.

Forslaget om ophævelse af bemyndigelsesbestemmelserne til at fastsætte regler om Produktregisteret vil indebære, at fastsatte regler om anmeldelse og oprettelse af registeret skal ophæves.

Nedlæggelse af Produktregisteret vil betyde, at erhvervslivet får færre administrative byrder.

Det foreslåede vil medføre, at de eksisterende data i Produktregisteret afleveres til Rigsarkivet i overensstemmelse med gældende regler og praksis med den klausul, at oplysninger behandles som fortrolige i en periode på 80 år, jf. aftale af 1. august 2000 mellem Arbejdstilsynet og Statens Arkiver om aflevering af Arbejdstilsynets Produktregister.

Efter Produktregisterets nedlæggelse vil det i forbindelse med Miljøstyrelsens behandling af ansøgninger om udledning i havet og anden bortskaffelse under havbunden af stoffer og materialer fra olie- og gasanlæg eller offshore CO2-lagringsplatforme være nødvendigt at modtage oplysninger om offshorekemikalier, der ikke længere vil blive anmeldt til Produktregisteret. Miljøstyrelsen vil med eksisterende hjemmel i havmiljøloven (jf. Bekendtgørelse af lov nr. 147 af 19. februar 2024 om beskyttelse af havmiljøet) udstede en revideret udledningsbekendtgørelse med regler herom. Det vil betyde, at virksomheder, operatører eller leverandører af offshorekemikalier i forbindelse med ansøgning om udledningstilladelse vil skulle oplyse om offshorekemikalier direkte til Miljøstyrelsen.

Nedlæggelsen af Produktregisteret vil medføre, at registreringspligten i henhold til § 56 i bekæmpelsesmiddelbekendtgørelsen ikke længere skal gælde. Bekæmpelsesmiddelbekendtgørelsen vil blive ændret, så anmeldepligten i § 56 udgår.

I forhold til Miljø- og Ligestillingsministeriets brug af registeret i enkelte årlige tilfælde til brug for udvikling af dansk holdning til EU-Kommissionens forslag om godkendelse eller ikke-godkendelse af visse konkrete biocidaktivstoffer i EU vil det i nogle tilfælde være muligt for Miljø- og Ligestillingsministeriet at indhente oplysninger på mere generelt niveau om grupper af ikke-godkendelsespligtige biocidholdige produkter via relevante brancheforeninger.

Miljø- og Ligestillingsministeriet bemærker, at de hidtil indhentede oplysninger i Produktregisteret – udover at bidrage til, at Danmark har kunnet overholde sine rapporteringsforpligtelser i henhold til Stockholmkonventionen og POP-forordningen – også har kunne give indikation af, om der var behov for at revidere eller ajourføre den danske nationale implementeringsplan.

I forhold til Miljø- og Ligestillingsministeriets rapporteringsforpligtelser i henhold til Stockholmkonventionen og POP-forordningen vil miljøministeren med eksisterende hjemmel i kemikalieloven udstede en bekendtgørelse om en anmeldeordning for virksomheder i forhold til POP-stoffer. På den måde vil Miljø- og Ligestillingsministeriet fortsat kunne samle de statistiske data, der er nødvendige for overholdelse af rapporteringsforpligtelserne.

**2.2. Ændring af kemikalielovens § 38 f, stk. 3**

2.2.1. Gældende ret

Det fremgår af § 38 f, stk. 3, i kemikalieloven, at hvis det viser sig umuligt for en importør at skaffe oplysninger om en blandings sammensætning, jf. stk. 2, er det tilstrækkeligt, hvis oplysningerne er indsendt til det fælles register for Beskæftigelsesministeriet og Miljøministeriet for stoffer, materialer og produkter (Produktregistret), og importøren har fået en bekræftelse herpå fra Produktregistret.

2.2.2. Miljø- og Ligestillingsministeriets overvejelser

Miljø- og Ligestillingsministeriet vurderer, at ordningen i § 38 f, stk. 3, bør videreføres også efter Produktregistrets nedlæggelse. Efter ministeriets vurdering bør det ske på den måde, at de pågældende oplysninger skal være indsendt til miljøministeren i stedet for til Produktregistret. Herved sikres det, at det i de tilfælde, hvor det viser sig umuligt for en importør af stoffer og blandinger at skaffe oplysningerne om en blandings sammensætning (eksempelvis fordi der er tale om forretningshemmeligheder), vil være muligt for eksempelvis en leverandør eller en producent at indsende de pågældende oplysninger direkte til miljøministeren.

2.2.3. Den foreslåede ordning

Det foreslås, at § 38 f, stk. 3, ændres således, at bestemmelsen ikke længere nævner Produktregisteret, men i stedet anfører, at oplysningerne skal være indsendt til miljøministeren. Det vil således forsat være muligt at overholde dokumentationskravet i kemikalielovens § 38 f, stk. 2, hvis importøren af et stof eller en blanding ikke selv er i besiddelse af oplysningerne men har modtaget en bekræftelse på, at importørens leverandør eller tidligere led i leverandørkæden har indsendt denne dokumentation direkte til miljøministeren.

**3. Økonomiske konsekvenser og implementeringskonsekvenser for det offentlige**

Nedlæggelse af Produktregisteret medfører opgavebortfald i Arbejdstilsynet, som ikke længere vil have udgifter til drift af registeret. Der bortfalder fra 2027 udgifter på 1,9 mio. kr. årligt i Arbejdstilsynet, hvoraf 1,4 mio. kr. overføres til Miljøstyrelsen, som vil få opgaver vedrørende udledningstilladelser til offshorekemikalier og anmeldelse af POP-stoffer. Bevillingsoverførsel fra Arbejdstilsynet til Miljøstyrelsen indarbejdes på FFL27.

Arbejdstilsynet skønner, at der vil være omkostninger på 0,8 mio. kr. til nedlæggelse af registeret og overførsel af data til Rigsarkivet.

Lovforslaget forventes at indebære visse fremtidige omkostninger for Miljø- og Ligestillingsministeriet. Nedlæggelse af Produktregisteret forventes at ville medføre en varig udgift for Miljø- og Ligestillingsministeriet til drift af nye ordninger vedrørende Miljøstyrelsens sagsbehandling af udledningstilladelser af offshorekemikalier og anmeldelse af POP-stoffer på ca. 0,5 årsværk årligt fra 2027 som følge af regler, der udstedes i henhold til eksisterende hjemler i henholdsvis havmiljøloven og kemikalieloven.

Forslaget har ikke økonomiske eller implementeringsmæssige konsekvenser for kommuner og regioner.

**4. Økonomiske og administrative konsekvenser for erhvervslivet m.v.**

Lovforslagets § 1 forventes at reducere og forenkle de administrative byrder for virksomhederne i forhold til, at de ikke længere skal anmelde oplysninger til Produktregisteret. På baggrund af data i Produktregisteret vurderer Arbejdstilsynet, at lovforslaget vil medføre, at omkring 1.200-1.500 danske virksomheder, der hvert år anmelder samlet ca. 14.000 nye og ajourførte produkter og hvert andet år indberetter mængde for omkring 38.200 produkter samlet vil opnå en betydelig lettelse. En nedlæggelse af Produktregisteret vil lette virksomhedernes administrative byrder i og med, at deres tid brugt på indberetning af oplysninger ophører. Det skønnes, at forslagets § 1 vil medføre en samlet byrdelettelse for virksomhederne på omkring 12 mio. kr. årligt. Dertil kommer lettelser for de ca. 1.400 udenlandske virksomheder, der tilsvarende ikke længere skal indberette oplysninger til Produktregisteret.

For et meget lille antal virksomheder og et meget lille antal produkter vil der for offshorekemikalier og for POP-stoffer fortsat være en anmeldepligt. Disse omkostninger for virksomhederne vil følge af regler, der udstedes i henhold til eksisterende hjemler i henholdsvis havmiljøloven og kemikalieloven.

Det samlede lovforslag har således positive administrative konsekvenser for erhvervslivet.

**5. Administrative konsekvenser for borgerne**

Forslaget vurderes ikke at have administrative konsekvenser for borgerne.

**6. Klimamæssige konsekvenser**

Forslaget har ingen klimamæssige konsekvenser.

**7. Miljø- og naturmæssige konsekvenser**

Forslaget har ingen miljø- eller naturmæssige konsekvenser, idet EU’s forordninger, ny udledningsbekendtgørelse og ny anmeldeordning for POP-stoffer, sikrer, at de nødvendige oplysninger fortsat er tilgængelige.

**8. Forholdet til EU-retten**

Lovforslaget indeholder ingen EU-retlige aspekter.

**9. Hørte myndigheder og organisationer m.v.**

Et udkast til lovforslag har i perioden fra den … til den … (… dage) været sendt i høring hos følgende myndigheder og organisationer m.v.:

…

|  |  |  |  |
| --- | --- | --- | --- |
| **10. Sammenfattende skema** | | | |
|  | Positive konsekvenser/mindreudgifter (hvis ja, angiv omfang/hvis nej, anfør »Ingen«) | | Negative konsekvenser/merudgifter (hvis ja, angiv omfang/hvis nej, anfør »Ingen«) |
| Økonomiske konsekvenser for stat, kommuner og regioner | Lovforslaget indebærer mindreudgifter for Arbejdstilsynet på 1,9 mio. kr. årligt fra 2027, hvoraf 1,4 mio. kr. overføres til Miljø- og Ligestillingsministeriet til sagsbehandling af udledningstilladelser af offshorekemikalier og anmeldelse af POP-stoffer.  Lovforslaget har ikke økonomiske konsekvenser for kommuner eller regioner. | | Lovforslaget vil medføre en udgift for Miljø- og Ligestillingsministeriet til drift af nye ordninger vedrørende offshore og POP-stoffer på ca. ½ årsværk årligt fra 2027.  Lovforslaget har ikke økonomiske konsekvenser for kommuner eller regioner. |
| Implementeringskonsekvenser for stat, kommuner og regioner | Ingen | | Arbejdstilsynet skønner, at der vil være omkostninger på 0,8 mio. kr. til nedlæggelse af registeret og overførsel af data til Rigsarkivet. |
| Økonomiske konsekvenser for erhvervslivet m.v. | Ingen | | Ingen |
| Administrative konsekvenser for erhvervslivet m.v. | Lovforslaget vil medføre administrative lettelser i størrelsesordenen 12 mio. kr. årligt for danske virksomheder. | | Lovforslaget vil for meget få virksomheder medføre administrative byrder som følge af fortsat anmeldepligt for offshorekemikalier og for POP-stoffer i medfør af nye regler, der vil skulle udstedes ved nedlæggelse af Produktregisteret. |
| Administrative konsekvenser for borgerne | Ingen | | Ingen |
| Klimamæssige konsekvenser | Ingen | | Ingen |
| Miljø- og naturmæssige konsekvenser | Ingen | | Ingen |
| Forholdet til EU-retten | Lovforslaget indeholder ingen EU-retlige aspekter. | | |
| Er i strid med de fem principper for implementering af erhvervsrettet EU-regulering (der i relevant omfang også gælder ved implementering af ikke-erhvervsrettet EU-regulering) (sæt X) | Ja | Nej  X | |

*Bemærkninger til lovforslagets enkelte bestemmelser*

*Til § 1*

Til nr. 1

Det fremgår af § 49 a, stk. 1, at beskæftigelsesministeren med henblik på at forebygge og imødegå sundheds- og ulykkesskader i arbejdsmiljøet kan fastsætte regler om, at den, der fremstiller eller importerer et stof eller materiale, skal foretage undersøgelser eller fremskaffe fornøden dokumentation for allerede foretagne undersøgelser og indgive anmeldelse.

Af § 49 a, stk. 2, fremgår det, at det kan fastsættes, at anmeldelsen efter stk. 1 skal indeholde oplysninger om forhold, som har betydning for vurdering af stoffets eller materialets egenskaber og virkninger, forslag til klassificering, emballering og mærkning af stofferne og materialerne og oplysninger om forebyggende foranstaltninger.

Af § 49 a, stk. 3 fremgår det, at der endvidere kan fastsættes regler om, at nye stoffer og materialer tidligst må tages i brug en måned efter anmeldelsen, og at fristen skal kunne forlænges for tilfælde, hvor anmeldelsen er mangelfuld eller fejlagtig, således at stoffet eller materialet tidligst må tages i brug en måned efter, at de oplysninger, anmeldelsen skal indeholde, er modtaget.

Det fremgår af § 49 a, stk. 4, at beskæftigelsesministeren fastsætter regler om oprettelse, drift og brug af et register for stoffer og materialer.

De nærmere regler om oprettelse, drift og brug af et register for stoffer og materialer er fastsat i Arbejdstilsynets bekendtgørelse nr. 103 af 9. februar 2018 om Produktregistret, og de nærmere regler om pligt om anmeldelse af oplysninger til registeret er fastsat i Arbejdstilsynets bekendtgørelse nr. 1794 af 18. december 2015 om særlige pligter for fremstillere, leverandører og importører m.v. af stoffer og materialer efter lov om arbejdsmiljø.

Det foreslås, at *§ 49 a* ophæves.

Den foreslåede ophævelse af bestemmelsen indebærer, at regler om oprettelse, drift og brug af et register for stoffer og materialer og om pligt for dem, der fremstiller og leverer stoffer og materialer til at foretage undersøgelser om stofferne og materialerne og indgive anmeldelse til registeret, herunder regler om indholdet af anmeldelsen og nærmere om, hvornår stoffer og materialer tidligst må tages i brug efter anmeldelsen, vil skulle ophæves. Det vil betyde, at virksomheder ikke længere skal anmelde oplysninger m.v. om stoffer og materialer til registeret.

*Til § 2*

Til nr. 1

Det fremgår af § 38 f, stk. 3, i lov om kemikalier, at hvis det viser sig umuligt for en importør at skaffe oplysninger, der er nævnt i stk. 2, er det tilstrækkeligt, hvis oplysningerne er indsendt til det fælles register for Beskæftigelsesministeriet og Miljøministeriet for stoffer, materialer og produkter (Produktregistret) og importøren har fået en bekræftelse herpå fra Produktregistret.

Det foreslås*,* at »det fælles register for Beskæftigelsesministeriet og«, »for stoffer, materialer og produkter (Produktregistret)« og »fra Produktregistret« udgår af *§ 38 f, stk. 3*, og at »Miljøministeriet« ændres til: »miljøministeren«.

Den foreslåede ændring vil betyde, at oplysninger om kemiske blandingers sammensætning, som i dag indsendes til Produktregisteret, i stedet kan indsendes til miljøministeren.

Da det kan forudses, at det i visse tilfælde fortsat vil være umuligt for importøren at få de oplysninger, der kræves i stk. 2 fra producenten, fordi det drejer sig om forretningshemmeligheder, foreslås stk. 3 ændret således, at det er tilstrækkeligt, hvis oplysningerne er indsendt til miljøministeren. Den udenlandske producent eller leverandør kan altså vælge at indsende oplysningerne direkte til miljøministeren fremfor at give dem til importøren, således at oplysningerne holdes fortrolige for den danske importør. Forslaget ændrer ikke på, at importøren fortsat skal være i besiddelse af en bekræftelse på, at alle de oplysninger, som er krævet efter kemikalielovens § 38 f, stk. 2, og som importøren ikke selv er i besiddelse af, er indsendt til miljøministeren.

Det bemærkes, at anmodninger om aktindsigt i oplysninger, der sendes til miljøministeren efter den foreslåede § 38 f, stk. 3, vil blive behandlet efter offentlighedsloven, jf. bekendtgørelse af lov nr. 145 af 24. februar 2020 om offentlighed i forvaltningen og miljøoplysningsloven, jf. bekendtgørelse af lov nr. 980 af 16. august 2017 om aktindsigt i miljøoplysninger. Detaljerede oplysninger om en blandings fulde sammensætning, et stofs eller en blandings nøjagtige anvendelse eller funktion, herunder detaljerede oplysninger om dets anvendelse som mellemprodukt, den nøjagtige mængde af det stof eller blanding, der fremstilles eller markedsføres og forbindelserne mellem en producent eller importør og dennes distributører eller downstreambrugere betragtes normalt som fortrolige oplysninger.

*Til § 3*

Det foreslås, at loven skal træde i kraft den 1. januar 2027. Arbejdsmiljøloven gælder ikke for Færøerne og Grønland, jf. lov om arbejdsmiljø § 90, og kan heller ikke sættes i kraft for Færøerne og Grønland. Derfor gælder de foreslåede ændringer i § 1 ikke for Færøerne og Grønland og kan heller ikke sættes i kraft for Færøerne og Grønland.

Kemikalieloven gælder ikke for Færøerne og Grønland, jf. kemikalielovens § 70, og kan heller ikke sættes i kraft for Færøerne og Grønland. Derfor gælder de foreslåede ændringer i § 2 ikke for Færøerne og Grønland og kan heller ikke sættes i kraft for Færøerne og Grønland.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1**  I lov om arbejdsmiljø, jf. lovbekendtgørelse nr. 1108 af 15. september 2025, foretages følgende ændringer: |
| **§ 49 a.** Med henblik på at forebygge og imødegå sundheds- og ulykkesskader i arbejdsmiljøet kan beskæftigelsesministeren fastsætte regler om, at den, der fremstiller eller importerer et stof eller materiale, skal foretage undersøgelser eller fremskaffe fornøden dokumentation for allerede foretagne undersøgelser og indgive anmeldelse. Der kan herunder fastsættes regler for alle stoffer og materialer, for enkelte stoffer og materialer, for bestemte grupper af stoffer og materialer eller for stoffer og materialer til særlige anvendelser.  *Stk. 2.* Det kan fastsættes, at anmeldelsen skal indeholde:  1) Oplysninger om forhold, som har betydning for vurdering af stoffets eller materialets egenskaber og virkninger, herunder om det har egenskaber, der kan være farlige for eller i øvrigt forringe sikkerhed eller sundhed.  2) Forslag til klassificering, emballering og mærkning.  3) Oplysninger om forebyggende foranstaltninger, der effektivt sikrer de beskæftigede mod forringelse af sikkerhed og sundhed.  *Stk. 3.* Det kan endvidere fastsættes, at nye stoffer og materialer tidligst må tages i brug en måned efter anmeldelsen. Denne frist skal kunne forlænges for tilfælde, hvor anmeldelsen er mangelfuld eller fejlagtig, således at stoffet eller materialet tidligst må tages i brug en måned efter, at de oplysninger, anmeldelsen skal indeholde, er modtaget.  *Stk. 4.* Beskæftigelsesministeren fastsætter regler om oprettelse, drift og brug af et register for stoffer og materialer. | **1.** *§ 49 a* ophæves. |
|  | **§ 2**  I lov om kemikalier jf. lovbekendtgørelse nr. 1200 af 25. september 2025, foretages følgende ændringer: |
| **§ 38 f.** --- |  |
| *Stk. 2.* --- |  |
| *Stk. 3.* Hvis det viser sig umuligt for en importør at skaffe oplysninger, der er nævnt i stk. 2, er det tilstrækkeligt, hvis oplysningerne er indsendt til det fælles register for Beskæftigelsesministeriet og Miljøministeriet for stoffer, materialer og produkter (Produktregistret) og importøren har fået en bekræftelse herpå fra Produktregistret, jf. dog stk. 1, § 10, stk. 1, og § 19. | **1.** I § 38 f, stk. 3, udgår »det fælles register for Beskæftigelsesministeriet og«, »for stoffer, materialer og produkter (Produktregistret)« og »fra Produktregistret«, og »Miljøministeriet« ændres til: »miljøministeren«. |
| *Stk. 4. ---* |  |